**เทศบัญญัติเทศบาลตำบลท่ายาง**

**เรื่อง การบริหารกิจการประปาเทศบาล พ.ศ. 2566**

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

โดยที่เป็นการสมควรตราเทศบัญญัติเทศบาลตำบลท่ายาง ว่าด้วยการบริหารกิจการประปาเทศบาลตำบลท่ายาง

อาศัยอำนาจตามความในมาตรา 51 (1) มาตรา 60 (1) มาตรา 61 ทวิ (1) และมาตรา 66 (4) แห่งพระราชบัญญัติเทศบาล พ.ศ.2496 แก้ไขเพิ่มเติม (ฉบับที่14) พ.ศ.2562 ประกอบกับมาตรา 16 แห่งพระราชบัญญัติกำหนดแผนและขั้นตอนการกระจายอำนาจให้แก่องค์กรปกครองส่วนท้องถิ่น พ.ศ.2542 เทศบาลตำบลท่ายาง จึงตราเทศบัญญัตินี้ขึ้นไว้ โดยความเห็นชอบของสภาเทศบาลตำบลท่ายางและ ผู้ว่าราชการจังหวัดเพชรบุรี ดังต่อไปนี้

ข้อ 1. เทศบัญญัตินี้เรียกว่า“เทศบัญญัติเทศบาลตำบลท่ายาง เรื่องการบริหารกิจการประปาเทศบาล พ.ศ. 2566”

 ข้อ 2. เทศบัญญัตินี้ให้ใช้บังคับตั้งแต่เมื่อได้ประกาศไว้โดยเปิดเผย ณ สำนักงานเทศบาลตำบลท่ายาง แล้ว 7 วัน

ข้อ 3. บรรดาเทศบัญญัติ กฎ ข้อบังคับ ระเบียบ หรือคำสั่งใดในส่วนที่บัญญัติไว้แล้วก่อนเทศบัญญัตินี้หรือซึ่งขัดหรือแย้งกับเทศบัญญัตินี้ ให้ใช้เทศบัญญัตินี้แทน

**หมวด 1**

**ข้อความทั่วไป**

 ข้อ 4 ในเทศบัญญัตินี้

 “การประปาเทศบาล” หมายความว่า ระบบประปาของเทศบาลตำบลท่ายาง ที่ได้จัดให้มีขึ้นเองเพื่อจัดหาน้ำสะอาดให้บริการแก่ประชาชนในพื้นที่เทศบาลตำบลท่ายาง และกิจการประปาหมู่บ้าน รวมถึงระบบประปา ถังเก็บน้ำ บ่อน้ำบาดาล แหล่งน้ำดิบ ที่จัดสร้างหรือจัดหาโดยหน่วยงานราชการ เอกชน หรือบุคคลซึ่งได้มอบหรือถ่ายโอนให้แก่เทศบาลตำบลท่ายาง ดำเนินการบริหารจัดการ

 “กองการประปา” หมายความว่า กองการประปาเทศบาลตำบลท่ายาง

 “ผู้ใช้น้ำ” หมายความว่า บุคคลหรือนิติบุคคลที่ได้ทำสัญญาการใช้น้ำประปาไว้กับกองการประปา

 “เจ้าหน้าที่การประปา” หมายความว่า ข้าราชการ พนักงานเทศบาล ลูกจ้างประจำ และพนักงานจ้างของกองการประปา หรือตัวแทนหรือบุคคลซึ่งนายกเทศมนตรีตำบลท่ายางมอบหมายให้ปฏิบัติหน้าที่ เกี่ยวกับการผลิตน้ำประปา การจัดหาน้ำสะอาดบริการประชาชนผู้ใช้น้ำ ตรวจสอบซ่อมแซมและบำรุงรักษาระบบผลิตน้ำประปาของกิจการประปาเทศบาล รวมถึงจดมาตรวัดน้ำและเรียกเก็บเงินค่าน้ำประปาจากผู้ใช้น้ำตามเทศบัญญัตินี้

-2-

 “สถานที่ใช้น้ำประปา” หมายความว่า สถานที่ที่กองการประปาอนุญาตให้ใช้น้ำประปาตาม เทศบัญญัตินี้

“การติดตั้งประปาใหม่” หมายความว่า การติดตั้งประปาสำหรับสถานที่หรืออาคารที่ไม่มีการติดตั้งประปามาก่อน หรือที่เคยมีการติดตั้งประปาแต่ขอยกเลิกการใช้น้ำประปา หรือถูกงดจ่ายน้ำประปาเกินระยะเวลาที่กองการประปากำหนด

“การติดตั้งประปาถาวร” หมายความว่า การติดตั้งประปา มาตรวัดน้ำ สำหรับสถานที่หรืออาคารที่มีหมายเลขทะเบียนบ้านที่ถูกต้องภายในเขตเทศบาลตำบลท่ายาง โดยผู้ใช้น้ำต้องเป็นเจ้าของหรือผู้ครอบครอง

“การติดตั้งประปาชั่วคราว” หมายความว่า การติดตั้งประปา มาตรวัดน้ำ สำหรับที่ดินซึ่งยังไม่มีอาคารสิ่งปลูกสร้าง หรือขอใช้น้ำประปาเพื่อการก่อสร้าง หรือขอใช้น้ำประปาตามสภาพการใช้น้ำประปาอื่น ๆ หรือขอใช้น้ำสำหรับอาคารชั่วคราว หรืออาคารที่ยังไม่มีหมายเลขทะเบียนบ้าน

“การงดจ่ายน้ำ” หมายความว่า การที่กองการประปา งดจัดส่งหรือจำหน่ายน้ำให้ผู้ใช้น้ำ จะเป็นด้วยลักษณะหรือวิธีการใดก็ตามที่ผู้ใช้น้ำจะไม่สามารถใช้น้ำได้ต่อไป

“มาตรวัดน้ำ” หมายความว่า เครื่องมือหรืออุปกรณ์ที่กองการประปา ได้ติดตั้งให้กับผู้ใช้น้ำเพื่อวัดปริมาณการใช้น้ำประปาที่ได้ใช้หรือสิ้นเปลืองไป

“เครื่องกั้นน้ำ” หมายความว่า ประตูที่ติดตั้งหน้ามาตรวัดน้ำซึ่งมีไว้สำหรับปิดและเปิดการส่งจ่ายน้ำประปาแก่ผู้ใช้น้ำ

“ท่อส่งน้ำ” หมายความว่า ท่อหรืออุปกรณ์ส่วนควบคุมต่าง ๆ ที่กองการประปาทำการวางผ่านหรือ ดันลอดทางสาธารณประโยชน์ หรือสถานที่ใดๆ เพื่อการส่งน้ำประปาให้แก่ผู้ใช้น้ำ

“ท่อภายใน” หมายความว่า ท่อที่ต่อจากมาตรวัดน้ำเข้าสู่ภายในบริเวณสถานที่ใช้น้ำหรืออาคารของผู้ใช้น้ำ

“ท่อภายนอก”หมายความว่า ท่อที่ต่อจากท่อจ่ายน้ำของกองการประปาไปเชื่อมกับมาตรวัดน้ำ

“อุปกรณ์ประปา” หมายความว่า สิ่งของหรืออุปกรณ์ที่ใช้ประกอบการส่งน้ำประปาหรือจำหน่ายน้ำประปาให้แก่ผู้ใช้น้ำ

“จุดติดตั้งมาตรวัดน้ำ” หมายความว่า สถานที่ที่ถูกกำหนดเป็นที่ตั้งมาตรวัดน้ำและเครื่องกั้นน้ำ เพื่อให้มีการอ่านมาตรวัดน้ำได้อย่างสะดวก

“ค่าประกันการใช้น้ำ” หมายความว่า เงินประกันที่กองการประปาเรียกเก็บจากผู้ใช้น้ำประปาตามขนาดมาตรวัดน้ำ เพื่อเป็นหลักประกันการชำระค่าน้ำประปาแต่ละเดือน โดยผู้ใช้น้ำหรือทายาทผู้ใช้น้ำจะได้รับค่าประกันคืนเต็มจำนวนเมื่อยกเลิกการใช้น้ำ และไม่มีหนี้ค้างชำระค่าน้ำประปา เว้นแต่ผู้ใช้น้ำประเภทหน่วยงานราชการ รัฐวิสาหกิจ ให้ได้รับยกเว้นค่าประกันการใช้น้ำ

 “ค่าแรงและค่าวัสดุอุปกรณ์” หมายความว่า ค่าแรงงาน ค่ามาตรวัดน้ำ ค่าท่อประปา และค่าอุปกรณ์อื่น ๆ ที่ใช้ในการติดตั้งนับจากมาตรวัดน้ำประปาถึงจุดประสานท่อ ซึ่งไม่รวมท่อและอุปกรณ์หลังมาตรวัดน้ำที่ผู้ใช้น้ำต้องดำเนินการเอง

 -3-

“ค่าน้ำประปา” หมายความว่า การกำหนดอัตราค่าน้ำขั้นต่ำของผู้ใช้น้ำ คิดบนพื้นฐานของความ เป็นจริงในแต่ละเดือน ตามอัตราที่กำหนดในบัญชีแนบท้ายเทศบัญญัตินี้ ซึ่งอัตราค่าน้ำขั้นต่ำอาจปรับปรุงเปลี่ยนแปลงได้ตามความเหมาะสม

ข้อ 5 เพื่อเป็นการอำนวยความสะดวกแก่ประชาชน กองการประปาอาจกำหนดให้การยื่นเอกสารหลักฐานต่างๆ ในการขออนุญาต ดำเนินการผ่านวิธีการทางอิเล็กทรอนิกส์ก็ได้

ข้อ 6 ให้นายกเทศมนตรีตำบลท่ายาง รักษาการให้เป็นไปตามเทศบัญญัตินี้ และให้มีอำนาจตีความวินิจฉัยปัญหา กำหนดระเบียบ ข้อบังคับ คำสั่ง หรือประกาศเพื่อปฏิบัติให้เป็นไปตามเทศบัญญัตินี้

**หมวด 2**

**การดำเนินกิจการประปา**

**ส่วนที่ 1**

**การขอใช้น้ำประปาและขั้นตอนการดำเนินการติดตั้งประปา**

ข้อ 7 ผู้ใดประสงค์ขอติดตั้งใช้น้ำประปาใหม่จากกองการประปา ให้ติดต่อและยื่นคำร้องขอใช้น้ำประปา ได้ที่กองการประปา โดยกรอกคำร้องขอใช้น้ำประปาให้ถูกต้องครบถ้วน แล้วยื่นคำร้องขอใช้น้ำประปาพร้อมด้วยหลักฐาน ดังต่อไปนี้

 (1) บัตรประจำตัวประชาชนหรือบัตรประจำตัวข้าราชการ หรือบัตรประจำตัวพนักงานองค์กรของรัฐ หรือบัตรอื่นที่ใช้แทนบัตรประจำตัวประชาชน

 (2) ทะเบียนบ้านหลังที่ขอติดตั้งประปา หรือเอกสารการขอเลขที่บ้าน หรือหนังสือสัญญาซื้อขายบ้าน/อาคาร หรือหนังสือสัญญาเช่าอาคารอย่างใดอย่างหนึ่ง

 (3) กรณีผู้ขอใช้น้ำประปาที่ซื้อบ้านมาใหม่ หรือกรณีประมูลบ้านมาจากธนาคารหรือได้ทรัพย์สิน

มาจากการบังคับคดี จะต้องแนบหลักฐานการได้มานั้นประกอบคำร้องขอใช้น้ำประปาด้วย

(4) แผนที่สถานที่ที่ขอใช้น้ำประปา (ถ้ามี)

(5) กรณีผู้ขอใช้น้ำประปาต้องการวางท่อน้ำประปาตัดผ่านที่ดินของผู้อื่น จะต้องมีหนังสือยินยอมของเจ้าของที่ดินมาประกอบแบบคำขอใช้น้ำประปาด้วย

 กรณีผู้ขอใช้น้ำประปาไม่ได้เป็นเจ้าของบ้านหรืออาคาร ซึ่งอาจจะเป็นผู้เช่าบ้านหรือผู้อยู่อาศัย หรือเป็นบุคคลที่ไม่มีกรรมสิทธิ์ในทรัพย์สินนั้น จะต้องได้รับมอบอำนาจโดยมีหลักฐานเป็นหนังสือตามแบบ ที่กฎหมายกำหนด มาแสดงด้วย

 กรณีผู้ขอใช้น้ำประปาที่เป็นหน่วยงานราชการ รัฐวิสาหกิจหรือองค์กรอื่นๆ ที่ได้จดทะเบียนมีใบอนุญาตแล้ว ให้ใช้หนังสือของหน่วยงานนั้นๆ เป็นหลักฐานในการขอใช้น้ำประปาและต้องให้หัวหน้าส่วนราชการ/องค์กร/หรือผู้มีอำนาจตามกฎหมายเป็นผู้ลงนามในสัญญาการใช้น้ำประปากับกองการประปา หรืออาจนำหนังสือมอบอำนาจตามแบบที่กฎหมายกำหนดให้ผู้อื่นไปทำการแทนได้

-4-

 กรณีผู้ขอใช้น้ำประปาที่เป็นบริษัทจำกัด บริษัทมหาชนจำกัด ห้างหุ้นส่วนจำกัด ห้างหุ้นส่วนสามัญ ธนาคารพาณิชย์ โรงเรียนเอกชน และนิติบุคคลอื่นๆ ให้ผู้จัดการหรือเจ้าของผู้มีอำนาจตามกฎหมายเป็น

ผู้ลงนามในคำร้องขอใช้น้ำประปาและสัญญาการใช้น้ำประปากับกองการประปา หรืออาจทำเป็นหนังสือมอบอำนาจตามแบบที่กฎหมายกำหนดให้ผู้อื่นไปทำการแทนได้

ข้อ 8 เมื่อผู้ขอใช้น้ำประปาได้ยื่นคำร้องขอใช้น้ำประปาพร้อมหลักฐานแล้ว เจ้าหน้าที่การประปา จะทำการสำรวจสถานที่ และจัดทำแผนผังพร้อมประมาณการค่าใช้จ่ายในการติดตั้งประปาให้แล้วเสร็จ เพื่อเสนอนายกเทศมนตรี หรือผู้ที่นายกเทศมนตรีมอบหมายพิจารณา

 ข้อ 9 เมื่อนายกเทศมนตรีหรือผู้ที่นายกเทศมนตรีมอบหมายพิจารณาอนุมัติแล้ว กองการประปา จะแจ้งให้ผู้ขอใช้น้ำประปาทราบ หลังจากผู้ขอใช้น้ำประปาได้รับแจ้งประมาณการค่าติดตั้งประปาแล้ว ต้องชำระเงินค่าธรรมเนียมและค่าใช้จ่ายอื่นๆ ตามอัตราที่กำหนดไว้ท้ายเทศบัญญัตินี้ภายในสามสิบวัน และเมื่อชำระเงินค่าธรรมเนียมและค่าใช้จ่ายอื่นๆ แล้ว กองการประปา จะออกใบเสร็จรับเงินให้ไว้เป็นหลักฐาน

 ข้อ 10 เมื่อกองการประปา ได้รับเงินค่าธรรมเนียมและค่าใช้จ่ายอื่นๆ ตามข้อ 9 แล้ว จะดำเนินการติดตั้งประปาให้กับผู้ขอใช้น้ำประปาและจะขึ้นทะเบียนเป็นผู้ใช้น้ำ ตลอดจนทำสัญญาการใช้น้ำประปาภายในสิบวันทำการ

 ถ้าผู้ขอใช้น้ำประปาไม่มาดำเนินการชำระเงินค่าธรรมเนียมและค่าใช้จ่ายอื่นๆ ภายในเวลาที่กำหนด ตามข้อ 9 จะถือว่าผู้ขอใช้น้ำประปาสละสิทธิ์การขอใช้น้ำประปาครั้งนี้

 ข้อ 11 ผู้ใดประสงค์ขอใช้น้ำประปาชั่วคราวในการก่อสร้างบ้าน หรือขอใช้น้ำประปาตามสภาพ การใช้น้ำประปาอื่นๆ ให้ติดต่อยื่นคำร้องขอใช้น้ำประปาชั่วคราว พร้อมด้วยหลักฐานตามข้อ 7 และสำเนาใบอนุญาตก่อสร้าง กรณีมีการก่อสร้าง

 ผู้ขอใช้น้ำประปาชั่วคราว จะต้องชำระเงินค่าธรรมเนียมและค่าใช้จ่ายอื่นๆ ตามอัตราที่กำหนดไว้ท้ายเทศบัญญัตินี้

 ข้อ 12 กรณีที่ผู้ใช้น้ำได้ปลูกสร้างบ้านหรืออาคารเสร็จเรียบร้อยและมีบ้านเลขที่แล้ว ต้องการเปลี่ยนจากการใช้น้ำประปาชั่วคราวเป็นการใช้น้ำประปาถาวร จะต้องติดต่อและยื่นคำร้องขอใช้น้ำประปาพร้อมด้วยหลักฐานตามข้อ 7 และสำเนาใบเสร็จรับเงินค่าน้ำประปา

**ส่วนที่ 2**

**การติดตั้ง ต่อเติมอุปกรณ์ประปา มาตรวัดน้ำ และการบำรุงรักษา**

ข้อ 13 การติดตั้งท่อและอุปกรณ์ภายนอกจากท่อเมนของกองการประปา ถึงที่ติดตั้งมาตรวัดน้ำ รวมทั้งการติดตั้งมาตรวัดน้ำ และเครื่องกั้นน้ำ ตลอดจนอุปกรณ์อื่นๆพร้อมทั้งการกำหนดขนาดของสิ่งของเหล่านั้น เป็นสิทธิ์และหน้าที่ของกองการประปาโดยเฉพาะ ผู้ใช้น้ำหรือผู้หนึ่งผู้ใดจะกระทำเองโดยพลการมิได้

-5-

ข้อ 14 เมื่อมีเหตุอันควร ผู้ใช้น้ำอาจยื่นคำร้องขอให้กองการประปา ดำเนินการติดตั้ง ต่อเติม เปลี่ยนแปลง หรือเคลื่อนย้ายอุปกรณ์ประปาหรือมาตรวัดน้ำที่ได้ดำเนินการเสร็จแล้วได้ ทั้งนี้ผู้ใช้น้ำจะต้องรับผิดชอบค่าธรรมเนียมและค่าใช้จ่ายอื่น ๆ ในการดำเนินการตามอัตราที่กำหนดไว้ท้ายเทศบัญญัตินี้

ในการดำเนินการตามวรรคแรก หากจำเป็นต้องขุดถนน ทางเท้า หรือกระทำการรื้อถอนปรับปรุง ต่อเติมสิ่งปลูกสร้างต่าง ๆ อันเป็นทรัพย์สินหรือสมบัติของทางราชการหรือเอกชนก็ดี ผู้ใช้น้ำจะต้องดำเนินการติดต่อขออนุญาตจากเจ้าของทรัพย์สิน และเป็นผู้รับผิดชอบค่าใช้จ่ายในการกระทำดังกล่าวนั้น ตามที่หน่วยงานหรือเอกชนเจ้าของทรัพย์สินกำหนด

ข้อ 15 มาตรวัดน้ำที่จะนำไปติดตั้งให้นั้น ให้ใช้เฉพาะมาตรวัดน้ำที่กองการประปา พิจารณากำหนดให้ตามขนาด และเป็นระบบใบพัดแม่เหล็กสองชั้นแนวนอน เท่านั้น โดยผู้ใช้น้ำเป็นผู้รับผิดชอบค่าใช้จ่าย

ภายหลังติดตั้งมาตรวัดน้ำและมีการตรวจสอบพบว่า ผู้ใช้น้ำใช้น้ำประปาเกินกว่าประสิทธิภาพของมาตรวัดน้ำเดิมที่ติดตั้งไว้แล้ว ผู้ใช้น้ำจะต้องยื่นคำร้องขอเปลี่ยนขนาดมาตรวัดน้ำใหม่ โดยผู้ใช้น้ำต้องชำระเงินค่าธรรมเนียมและค่าใช้จ่ายอื่น ๆ เช่นเดียวกับการขอใช้น้ำประปาในครั้งแรก ยกเว้นค่าธรรมเนียมขอใช้น้ำประปา หากไม่ดำเนินการกองการประปา มีสิทธิ์ที่จะดำเนินการงดจ่ายน้ำประปาได้

ข้อ 16 การติดตั้งมาตรวัดน้ำ จะต้องติดตั้งอยู่บริเวณส่วนหน้าของอาคารสถานที่หรือเคหะสถาน หรือในตำแหน่งที่เหมาะสม เพื่อความสะดวกในการตรวจสอบแก้ไขได้ง่าย และสามารถเข้าทำการจดเลขหน่วยมาตรวัดน้ำได้ตลอดเวลาระหว่างพระอาทิตย์ขึ้นถึงพระอาทิตย์ตก และอยู่ในที่ปลอดภัย ห้ามวางวัสดุหรือสิ่งกีดขวางอื่นใดบริเวณที่ติดตั้งมาตรวัดน้ำโดยเด็ดขาด กรณีเป็นที่โต้แย้งให้คำวินิจฉัยของกองการประปา ถือเป็นที่สิ้นสุด

ในกรณีที่กองการประปา เห็นสมควรต้องย้ายเครื่องกั้นน้ำ มาตรวัดน้ำเพื่อประโยชน์ของกองการประปา ผู้ใช้น้ำต้องอนุญาตให้ดำเนินการตามความประสงค์ โดยค่าใช้จ่ายในการนี้เป็นหน้าที่ของกองการประปา ทั้งสิ้น

ข้อ 17 เมื่อกองการประปา ได้ดำเนินการติดตั้งมาตรวัดน้ำให้แก่ผู้ขอใช้น้ำประปาไว้สำหรับบอกจำนวนหน่วยปริมาณน้ำประปาที่ใช้แล้ว เจ้าหน้าที่การประปา จะไปทำการจดหรืออ่านเลขมาตรวัดน้ำของผู้ใช้น้ำเป็นประจำทุกเดือน ซึ่งการจดหรืออ่านเลขมาตรวัดน้ำเพื่อออกใบเสร็จรับเงินค่าน้ำประปาหรือใบแจ้งหนี้

ข้อ 18 ผู้ใช้น้ำจะต้องดูแลและบำรุงรักษามาตรวัดน้ำ บรรดาท่อและอุปกรณ์ภายนอกเครื่องกั้นน้ำและอุปกรณ์ประปาใด ๆ ส่วนที่เป็นกรรมสิทธิ์และทรัพย์สินของกองการประปา ให้อยู่ในสภาพเรียบร้อย เสมือนวิญญูชนจะพึงรักษาทรัพย์สินของตนเอง

-6-

**ส่วนที่ 3**

**การคิดราคาค่าน้ำประปา การชำระเงินค่าน้ำประปา ค่าธรรมเนียม และค่าใช้จ่ายอื่น ๆ**

ข้อ 19 การคิดราคาค่าน้ำประปาในใบเสร็จรับเงินค่าน้ำประปาแต่ละเดือน จะคิดราคาเป็นรายลูกบาศก์เมตร โดยคิดคำนวณจากปริมาณการใช้น้ำประปาของผู้ใช้น้ำแต่ละรายที่อ่านจากมาตรวัดน้ำ แล้วคูณด้วยอัตราค่าน้ำประปาที่ใช้อยู่ในปัจจุบันและภาษีมูลค่าเพิ่ม

ราคาค่าน้ำประปาตามวรรคแรก อาจเปลี่ยนแปลงได้โดยกองการประปา จะประกาศให้ทราบเป็น ครั้งคราวไป ส่วนการจดหน่วยปริมาณน้ำประปาและการเรียกเก็บเงินค่าน้ำประปา จะเรียกเก็บเป็นรายเดือน เดือนละหนึ่งครั้ง ซึ่งในใบเสร็จรับเงินค่าน้ำประปาจะมีค่าน้ำประปาที่ใช้ ค่าบริการและภาษีมูลค่าเพิ่ม

ข้อ 20 ในกรณีการใช้น้ำ แต่มาตรวัดน้ำชำรุดหรือสาเหตุอื่นใดอันทำให้ไม่สามารถทราบปริมาณน้ำประปาที่ได้ใช้ไปตามความเป็นจริงได้ กองการประปา จะคิดคำนวณน้ำประปาที่ใช้นั้นในการหาค่าเฉลี่ย โดยให้นำปริมาณหน่วยน้ำประปาแต่ละรอบเดือนที่ได้ นำมาคิดคำนวณเงินค่าน้ำประปาจากผู้ใช้น้ำรายนั้นย้อนหลังไปสามเดือน นับแต่เดือนสุดท้ายก่อนทราบเหตุมารวมกัน แล้วหารด้วยจำนวนเดือน โดยผลลัพธ์ที่ได้ให้ปัดเศษทิ้ง และให้ถือว่าผลลัพธ์ที่เป็นจำนวนเต็มนั้น เป็นปริมาณน้ำประปาที่ผู้ใช้น้ำได้ใช้ในเดือนนั้น

หากผู้ใช้น้ำไม่ถึงสามเดือน ให้นำปริมาณหน่วยน้ำประปาแต่ละรอบเดือนที่ได้ นำมาคิดคำนวณเงินค่าน้ำประปาจากผู้ใช้น้ำรายนั้นย้อนถัดไปทั้งหมดมารวมกัน แล้วใช้วิธีคิดตามวรรคแรกโดยอนุโลม แต่ถ้าผู้ใช้น้ำได้ใช้น้ำประปาไม่ถึงหนึ่งเดือน ให้ถือเอาหน่วยปริมาณน้ำประปาที่ผู้ใช้น้ำรายนั้นได้ใช้ตามจำนวนที่ได้ใช้ภายหลังตั้งแต่เมื่อมีการแก้ไขเหตุนั้นเรียบร้อยแล้ว

ข้อ 21 จำนวนปริมาณน้ำประปาที่ได้ใช้หรือสูญเสียสิ้นเปลืองไป เกิดขึ้นตั้งแต่น้ำประปาผ่านมาตรวัดน้ำเข้าไป ไม่ว่าจะเป็นเพราะท่อชำรุดหรือด้วยเหตุใดๆก็ตาม ผู้ใช้น้ำต้องเป็นผู้ชำระค่าน้ำประปาตามจำนวนปริมาณน้ำประปาที่ได้ใช้หรือสูญเสียสิ้นเปลืองไปตามตัวเลขที่อ่านหรือคำนวณได้จากมาตรวัดน้ำ

ถ้าหากท่อน้ำประปาภายนอกมาตรวัดน้ำชำรุดเสียหาย ผู้ใช้น้ำจะต้องแจ้งให้กองการประปาทราบทันที เพื่อทำการซ่อมแซมแก้ไข และหากรั่วไหลภายในมาตรวัดน้ำเป็นหน้าที่ของผู้ใช้น้ำในการดำเนินการซ่อมแซมแก้ไข

ข้อ 22 ถ้าน้ำประปาสูญเสียอันเกิดจากการต่อท่อรับน้ำประปาโดยไม่ผ่านมาตรวัดน้ำ หรือมีการลักใช้น้ำประปา ให้คิดตามขนาดท่อและอัตราที่กำหนดไว้ท้ายเทศบัญญัตินี้ และจะต้องถูกดำเนินคดีตามกฎหมายอีกด้วย

ข้อ 23 กองการประปา สามารถเรียกเก็บเงินค่าธรรมเนียมและค่าใช้จ่ายอื่นๆจากผู้ขอใช้น้ำประปา ดังต่อไปนี้

 (1) เงินประกันการใช้น้ำประปา

 (2) เงินค่าน้ำประปา

-7-

(3) เงินค่าบริการ

(4) เงินค่าอุปกรณ์การติดตั้งระบบประปา และค่าใช้จ่ายอื่นๆ ที่เกิดขึ้นเนื่องจากการให้บริการระบบประปา

(5) เงินค่าธรรมเนียมในการขอบรรจบมาตรวัดน้ำหรือการต่อน้ำประปา ในกรณีที่ผู้ใช้น้ำถูกงดจ่ายน้ำประปาหรือผู้ใช้น้ำยกเลิกการใช้น้ำประปาชั่วคราว

เงินค่าธรรมเนียมและค่าใช้จ่ายอื่นๆ ตามวรรคแรกให้เป็นไปตามอัตราที่กำหนดไว้ท้ายเทศบัญญัตินี้

ข้อ 24 ผู้ใช้น้ำจะต้องชำระเงินค่าบริการเป็นรายเดือน โดยจะเรียกเก็บรวมอยู่ในใบเสร็จรับเงินค่าน้ำประปา ตามอัตราที่กำหนดไว้ท้ายเทศบัญญัตินี้ทุกเดือน ไม่ว่าผู้ใช้น้ำได้ใช้น้ำประปาหรือไม่ได้ใช้ก็ตาม

ข้อ 25 กองการประปา โดยความเห็นชอบของสภาเทศบาลตำบลท่ายาง อาจเปลี่ยนแปลงอัตราค่าน้ำประปา ค่าธรรมเนียมและค่าใช้จ่ายอื่นๆจากอัตราที่กำหนดไว้ท้ายเทศบัญญัตินี้ได้ โดยคำนึงถึงสภาพทางเศรษฐกิจและต้นทุนในการผลิตเป็นสำคัญ และจะประกาศให้ทราบเป็นคราวๆไป

ข้อ 26 ผู้ใช้น้ำจะต้องชำระค่าน้ำประปา ค่าบริการ หรือค่าเสียหาย ตามที่เจ้าหน้าที่การประปาได้นำใบเสร็จรับเงิน หรือใบแจ้งหนี้ ไปขอเก็บเงินจากผู้ใช้น้ำ ถ้าผู้ใช้น้ำไม่สะดวกที่จะชำระ เจ้าหน้าที่การประปาจะมอบใบแจ้งหนี้ ให้ผู้ใช้น้ำไปชำระที่กองการประปา หรือหน่วยบริการที่เทศบาลตำบลท่ายางกำหนดภายในเจ็ดวันนับจากวันที่ได้รับแจ้งหนี้

ข้อ 27 เมื่อครบกำหนดหกสิบวันแล้ว ผู้ใช้น้ำยังไม่ได้รับการเรียกเก็บเงินจากกองการประปา หรือกองการประปา ไม่สามารถติดต่อเพื่อเรียกเก็บเงินจากผู้ใช้น้ำได้ ผู้ใช้น้ำจะต้องรีบแจ้งเพื่อขอชำระเงินภายในเจ็ดวันนับแต่วันที่ครบกำหนดชำระ

ถ้าครบกำหนดตามวรรคแรกแล้ว ผู้ใช้น้ำยังมิได้แจ้งขอชำระเงิน กองการประปามีสิทธิ์จะทำการงดจ่ายน้ำประปา และคิดเงินจากยอดที่ต้องชำระโดยจะหักจากเงินประกันการใช้น้ำ หากจำนวนเงินประกัน การใช้น้ำประปาไม่พอชำระค่าน้ำประปา จะฟ้องร้องดำเนินคดีตามกฎหมายต่อไป

**ส่วนที่ 4**

**การงดจ่ายน้ำประปา**

ข้อ 28 กองการประปา ทรงไว้ซึ่งสิทธิ์ที่จะงดจ่ายน้ำประปาเป็นการชั่วคราว ในช่วงเวลาใดเวลาหนึ่ง ก็ได้เมื่อเห็นว่ามีเหตุอันสมควรหรือเพื่อระงับความเสียหายใดๆ โดยมิต้องบอกกล่าวล่วงหน้าแก่ผู้ใช้น้ำแต่ประการใด

ข้อ 29 ผู้ใช้น้ำที่ถูกงดจ่ายน้ำประปาเพราะไม่ชำระหนี้ไม่ว่ากรณีใดๆ แต่กองการประปายังไม่ได้บอกเลิกสัญญา ภายหลังผู้ใช้น้ำได้แสดงความจำนงขอเปิดใช้น้ำประปาตามเดิมอีก จะต้องชำระหนี้ที่ค้างและค่าใช้จ่ายต่างๆดังนี้

-8-

(1) ถ้าผู้ใช้น้ำนำเงินมาชำระหนี้ค่าน้ำประปาที่ค้างทั้งหมด ภายในกำหนดหกสิบวัน นับตั้งแต่ กองการประปา งดจ่ายน้ำแล้ว กองการประปาจะทำการบรรจบมาตรวัดน้ำหรือเปิดให้ใช้น้ำประปาตามเดิม โดยผู้ใช้น้ำต้องชำระเงินค่าธรรมเนียม และค่าใช้จ่ายอื่นๆในการบรรจบมาตรวัดน้ำ ตามอัตราที่กำหนดไว้ท้ายเทศบัญญัตินี้

 (2) ถ้าผู้ใช้น้ำชำระหนี้ที่ค้างทั้งหมดเมื่อพ้นกำหนดหกสิบวัน นับตั้งแต่กองการประปา งดจ่ายน้ำประปาแล้ว ผู้ใช้น้ำจะต้องยื่นคำร้องขอใช้น้ำประปาพร้อมชำระค่าธรรมเนียม และค่าใช้จ่ายอื่นๆในการติดตั้งประปาเช่นเดียวกับผู้ขอใช้น้ำประปารายใหม่

ข้อ 30 กองการประปา จะงดจ่ายน้ำประปาให้แก่ผู้ใช้น้ำ เมื่อผู้ใช้น้ำไม่ปฏิบัติตามเทศบัญญัติ ระเบียบ ข้อบังคับและเงื่อนไขของกองการประปา ในกรณีต่อไปนี้

(1) ผู้ใช้น้ำผิดนัดการชำระเงินค่าน้ำประปา ภายหลังที่กองการประปา แจ้งให้ทราบล่วงหน้าแล้ว

(2) ละเมิดการใช้น้ำประปาหรือการกระทำใดๆ ให้กองการประปา ได้รับความเสียหาย หรือไม่ยอมชำระค่าปรับหรือค่าเสียหายตามที่กองการประปาเรียกเก็บ

**ส่วนที่ 5**

**การตรวจสอบมาตรวัดน้ำ**

ข้อ 31 ถ้าผู้ใช้น้ำสงสัยว่ามาตรวัดน้ำไม่เที่ยงตรง จะขอให้กองการประปา ทำการตรวจสอบ ให้ติดต่อและยื่นคำร้องขอตรวจสอบมาตรวัดน้ำ เมื่อตรวจสอบแล้วปรากฏว่าคลาดเคลื่อนไปจากค่าที่กำหนด ผู้ใช้น้ำยินยอมให้คิดจำนวนปริมาณน้ำประปาที่ใช้ไปตาม ข้อ 20 และกองการประปาจะดำเนินการเปลี่ยนให้ใหม่ โดยผู้ใช้น้ำจะต้องเป็นผู้รับผิดชอบค่าใช้จ่าย

**ส่วนที่ 6**

**การขอเปลี่ยนขนาดมาตรวัดน้ำ**

ข้อ 32 ผู้ใช้น้ำที่มีความประสงค์จะขอเปลี่ยนขนาดมาตรวัดน้ำ ให้ติดต่อและยื่นคำร้องขอเปลี่ยนขนาดมาตรวัดน้ำพร้อมด้วยหลักฐานดังต่อไปนี้

(1) บัตรประจำตัวประชาชนของผู้ขอเปลี่ยนขนาดมาตรวัดน้ำ

(2) ใบเสร็จรับเงินค่าน้ำประปาหรือสำเนา (ถ้ามี)

(3) ใบเสร็จรับเงินค่าประกันการใช้น้ำประปาหรือสำเนา

ในการลดหรือเพิ่มขนาดมาตรวัดน้ำ ตามที่ผู้ใช้น้ำร้องขอ ผู้ใช้น้ำต้องชำระเงินค่าธรรมเนียมและค่าใช้จ่ายอื่น ๆ เช่นเดียวกับการขอใช้น้ำประปาในครั้งแรก โดยผู้ใช้น้ำจะต้องยื่นคำร้องพร้อมหลักฐานขอคืนเงินประกันการใช้น้ำประปาที่เรียกเก็บไว้เดิม

-9-

**ส่วนที่ 7**

**การขอย้ายมาตรวัดน้ำ**

ข้อ 33 ผู้ใช้น้ำมีความประสงค์จะขอย้ายจุดติดตั้งมาตรวัดน้ำภายในบริเวณบ้านหลังเดิม ซึ่งเป็นบ้านเลขที่เดียวกัน จากจุดหนึ่งไปยังอีกจุดหนึ่งโดยไม่เปลี่ยนขนาดของมาตรวัดน้ำ ให้ติดต่อและยื่นคำร้องขอย้ายจุดติดตั้งมาตรวัดน้ำพร้อมด้วยหลักฐานดังต่อไปนี้

(1) บัตรประจำตัวประชาชน ของผู้ขอย้ายจุดติดตั้งมาตรวัดน้ำ เพื่อแสดงตนว่าเป็นเจ้าของมาตรวัดน้ำ

(2) ใบเสร็จรับเงินค่าน้ำประปาหรือสำเนา (ถ้ามี) เพื่อแสดงหลักฐานการเป็นผู้ใช้น้ำประปาเลขที่เท่าใด

การขอย้ายจุดติดตั้งมาตรวัดน้ำภายในบริเวณบ้านหลังเดิม จากจุดหนึ่งไปยังอีกจุดหนึ่งตามวรรคแรก ผู้ใช้น้ำต้องชำระเงินค่าธรรมเนียมและค่าใช้จ่ายอื่น ๆ ตามที่กำหนดไว้ท้ายเทศบัญญัตินี้

**ส่วนที่ 8**

**การขอโอนสิทธิ์ในการใช้น้ำประปา**

ข้อ 34 กรณีที่ผู้ใช้น้ำรายใดถึงแก่กรรม ให้ถือว่าสิทธิ์การใช้น้ำประปาของผู้นั้นระงับลง หากทายาทของผู้ตายหรือผู้มีส่วนได้เสีย หรือผู้มีกรรมสิทธิ์ในอาคารสถานที่นั้น ประสงค์จะได้รับสิทธิ์ในการใช้น้ำประปาต่อไป ให้ติดต่อและยื่นคำร้องขอโอนสิทธิ์ในการใช้น้ำประปา ภายในเก้าสิบวัน นับแต่ผู้ใช้น้ำถึงแก่กรรม พร้อมด้วยหลักฐานดังต่อไปนี้

(1) บัตรประจำตัวประชาชนของผู้รับโอน

(2) ทะเบียนบ้านที่ติดตั้งประปาของผู้รับโอน ที่ผู้รับโอนมีชื่อในทะเบียนบ้าน หรือเอกสารแสดงกรรมสิทธิ์

(3) ใบมรณะบัตรของผู้ใช้น้ำเดิม

ผู้รับโอนสิทธิ์ในการใช้น้ำประปาตามวรรคแรก จะต้องชำระค่าน้ำประปาหรือค่าธรรมเนียมหรือค่าใช้จ่ายอื่น ๆ ที่ผู้ตายค้างชำระอยู่ในหมดสิ้นก่อน โดยไม่มีเงื่อนไขใด ๆ ทั้งสิ้น มิฉะนั้นกองการประปา จะไม่ดำเนินการโอนสิทธิ์ในการใช้น้ำประปาให้

หากผู้ได้รับสิทธิ์ตามวรรคแรกไม่ดำเนินการโอนสิทธิ์ในการใช้น้ำประปา ภายในเก้าสิบวันนับแต่ผู้ใช้น้ำเดิมถึงแก่กรรม จะถือว่าสละสิทธิ์การใช้น้ำประปา และกองการประปา จะพิจารณางดการจ่ายน้ำประปา หรือโอนสิทธิ์การใช้น้ำประปาให้แก่ผู้อื่น

ข้อ 35 ผู้ใช้น้ำที่มีความประสงค์จะโอนสิทธิ์ในการใช้น้ำประปา ในกรณีมีการซื้อขายบ้าน การเช่า หรือการทำนิติกรรมใด ๆ หรือผู้ใช้น้ำเดิมย้ายที่อยู่หรือย้ายไปจากภูมิลำเนา ผู้ใช้น้ำจะต้องแจ้งให้กองการประปาทราบ และให้ผู้ขอโอนสิทธิ์หรือผู้รับโอนสิทธิ์ไปติดต่อและยื่นคำร้องขอโอนสิทธิ์ในการใช้น้ำประปา พร้อมด้วยหลักฐานดังต่อไปนี้

-10-

(1 บัตรประจำตัวประชาชนของผู้โอนและผู้รับโอน

(2) ทะเบียนบ้านหลังที่ติดตั้งประปา และทะเบียนบ้านของผู้โอนและผู้รับโอน

(3) เอกสารแสดงกรรมสิทธิ์หรือสำเนาสัญญาซื้อขาย

(4) ใบเสร็จรับเงินค่าน้ำประปาหรือสำเนา (ถ้ามี)

(5) หลักฐานอื่น (ถ้ามี) เช่น หนังสือมอบอำนาจ เป็นต้น

ทั้งนี้จะต้องชำระค่าน้ำประปา หรือค่าธรรมเนียม หรือค่าใช้จ่ายอื่น ๆ ที่ยังค้างชำระอยู่ให้หมดสิ้นก่อนการโอนสิทธิ์โดยไม่มีเงื่อนไขใด ๆ ทั้งสิ้น พร้อมชำระค่าประกันการใช้น้ำประปาตามอัตราที่กำหนดไว้ในท้ายเทศบัญญัตินี้

**ส่วนที่ 9**

**การยกเลิกการใช้น้ำประปาและขอเงินประกันคืน**

ข้อ 36 ผู้ใช้น้ำที่มีความประสงค์จะขอยกเลิกการใช้น้ำประปา จะต้องติดต่อและยื่นคำร้องขอยกเลิกการใช้น้ำประปาพร้อมด้วยหลักฐานดังต่อไปนี้

(1) บัตรประจำตัวประชาชนของผู้ใช้น้ำ

(2) ทะเบียนบ้านหลังที่ใช้น้ำประปาและของผู้ใช้น้ำ

(3) ใบเสร็จรับเงินค่าประกันการใช้น้ำประปา แต่ถ้าหากไม่มีใบเสร็จรับเงินค่าประกันการใช้น้ำประปา ผู้ขอยกเลิกการใช้น้ำประปา ต้องแจ้งความใบเสร็จรับเงินค่าประกันการใช้น้ำประปาหาย ณ สถานีตำรวจ เพื่อใช้เป็นหลักฐานนำมาแสดงในการขอคัดสำเนาใบเสร็จรับเงินค่าประกันการใช้น้ำประปา

(4) ใบเสร็จรับเงินค่าน้ำประปาหรือสำเนา (ถ้ามี)

ผู้ใช้น้ำอาจทำหนังสือมอบอำนาจตามแบบที่กฎหมายกำหนดให้ผู้อื่นไปทำการแทนได้ ทั้งนี้หากมีค่าน้ำประปา ค่าธรรมเนียมและหนี้สินอื่นๆ ที่ค้างชำระ ผู้ใช้น้ำจะต้องชำระให้เสร็จสิ้นก่อนขอยกเลิกการใช้น้ำประปา และขอถอนเงินค่าประกันการใช้น้ำประปา

**ส่วนที่ 10**

**การเปลี่ยนแปลงรายละเอียดผู้ใช้น้ำ**

ข้อ 37 กรณีผู้ใช้น้ำมีความประสงค์จะเปลี่ยนแปลงรายละเอียดของผู้ใช้น้ำ เช่น เปลี่ยนคำนำหน้าชื่อ ชื่อตัว ชื่อสกุล หรือที่อยู่สำหรับการติดต่อหรือการแจ้งหนี้ จะต้องติดต่อและยื่นคำร้องขอเปลี่ยนแปลงรายละเอียดผู้ใช้น้ำพร้อมด้วยหลักฐานดังต่อไปนี้

 (1) บัตรประจำตัวประชาชนของผู้ใช้น้ำ

(2) ทะเบียนบ้านหลังที่อยู่ปัจจุบันของผู้ขอใช้น้ำ

(3) หลักฐานการเปลี่ยนแปลงที่ทางราชการออกให้ (ถ้ามี) เช่น คำนำหน้าชื่อ ชื่อตัว ชื่อสกุล

-11-

**ส่วนที่ 11**

**ข้อปฏิบัติและเงื่อนไขของการใช้น้ำประปา**

ข้อ 38 ในกรณีที่มีเหตุจำเป็น ผู้ใช้น้ำต้องอำนวยความสะดวกและยินยอมให้เจ้าหน้าที่การประปา หรือเจ้าหน้าที่อื่นที่ได้รับมอบหมายจากกองการประปา เข้าไปในที่ดิน อาคาร หรือบริเวณสถานที่อันเป็นที่อยู่อาศัยของผู้ใช้น้ำ เพื่อตรวจสอบ แก้ไขซ่อมแซมมาตรวัดน้ำ หรือท่ออุปกรณ์ในการส่งน้ำประปา ตลอดยี่สิบสี่ชั่วโมง พร้อมทั้งให้ความร่วมมืออำนวยความสะดวกในการปฏิบัติงานของเจ้าหน้าที่ดังกล่าว ตามสมควรแก่กรณี

การปฏิบัติงานของเจ้าหน้าที่การประปา ตามวรรคแรก ผู้ใช้น้ำจะขอดูบัตรประจำตัวเจ้าหน้าที่หรือหลักฐานเอกสารจากบุคคลผู้เข้าไปในเขตสถานที่ของผู้ใช้น้ำก็ได้

ข้อ 39 กรณีที่ผู้ใช้น้ำประสงค์จะใช้น้ำประปาจากแหล่งอื่น เช่น น้ำฝน น้ำบ่อบาดาล ฯลฯ ผู้ใช้น้ำจะต้องต่อท่อแยกไว้ต่างหากจากท่อจ่ายน้ำประปาของกองการประปา

หากผู้ใช้น้ำฝ่าฝืนหรือไม่ปฏิบัติตามความในวรรคแรก กองการประปา มีสิทธิ์งดจ่ายน้ำประปาและผู้ใช้น้ำต้องรับผิดชอบชดใช้ค่าเสียหายตามที่กำหนด

ข้อ 40 การติดตั้งท่อและอุปกรณ์ภายในของผู้ใช้น้ำ ให้ใช้ท่อและอุปกรณ์ภายในที่ได้มาตรฐาน

ข้อ 41 ถ้าผู้ใช้น้ำพบว่าท่อเมนประปา ท่อน้ำประปาและอุปกรณ์ประปาหรือมาตรวัดน้ำที่อยู่ภายในอาณาเขต หรือสถานที่ของผู้ใช้น้ำเกิดชำรุดเสียหายมีน้ำประปารั่วไหลภายนอกตัวมาตรวัดน้ำ หรือเกิดความคลาดเคลื่อน ผู้ใช้น้ำต้องรีบแจ้งให้กองการประปาทราบทันที

ข้อ 42 กองการประปา ขอสงวนสิทธิ์ในการติดตั้งประปาใหม่ หรืองดจ่ายน้ำประปา หากตรวจพบว่า ผู้ใช้น้ำไม่ปฏิบัติให้เป็นไปตามที่กำหนดไว้ในเทศบัญญัตินี้ และข้อสัญญาการใช้น้ำประปาท้ายเทศบัญญัตินี้

ข้อ 43 กรณีกองการประปา ได้ดำเนินการตามคำร้องขอใช้น้ำประปาหรือถ้อยคำของผู้ใช้น้ำแล้ว หากมีการคัดค้านหรือโต้แย้งในเรื่องสิทธิ์ใดๆเกี่ยวกับการจัดส่งและจำหน่ายน้ำประปาให้กับผู้ใช้น้ำ ผู้ใช้น้ำต้องรับผิดชอบในความเสียหายต่างๆ ที่เกิดขึ้นต่อกองการประปา และผู้ที่คัดค้านเรียกร้อง

ข้อ 44 กองการประปา ขอสงวนสิทธิ์ไม่ติดตั้งมาตรวัดน้ำให้กับผู้ขอใช้น้ำประปา ในกรณีจุดติดตั้งมาตรวัดน้ำอยู่ในสถานที่ซึ่งไม่สามารถจดบันทึกหน่วยวัดน้ำประปาได้โดยสะดวก

ข้อ 45 ผู้ใช้น้ำต้องไม่ทำการดัดแปลง โยกย้าย แก้ไข หรือเปลี่ยนแปลงย้ายสถานที่ มาตรวัดน้ำ เครื่องกั้นน้ำ และอุปกรณ์ในการติดตั้งมาตรวัดน้ำ หรือต่อเพิ่มเติม หรือกระทำการอื่นใดอันเป็นอุปสรรคแก่การ

อ่านตัวเลขในมาตรวัดน้ำ การบำรุงรักษามาตรวัดน้ำ ประตูน้ำหรือเครื่องกั้นน้ำประปา และท่อภายนอกหรือทำให้เกิดความเสียหายแก่มาตรวัดน้ำ หรืออุปกรณ์ต่างๆ โดยไม่ได้ทำความตกลงกับกองการประปา

-12-

ข้อ 46 ผู้ใช้น้ำจะต้องไม่ทำการปลูกสร้าง ต่อเติมโรงเรือน สิ่งปลูกสร้างอย่างอื่น ปลูกต้นไม้หรือการกระทำใดๆ อันอาจเกิดอันตรายหรือเป็นอุปสรรคต่อระบบการส่งน้ำประปา การบำรุงรักษามาตรวัดน้ำ ตลอดจนท่อและอุปกรณ์ เว้นแต่จะได้ทำความตกลงกับกองการประปา

หากผู้ใช้น้ำกระทำตามวรรคแรกโดยมิได้ทำความตกลงกับกองการประปา ผู้ใช้น้ำยินยอมให้ทำการรื้อถอนมาตรวัดน้ำ ท่อน้ำประปาและอุปกรณ์หรือการกระทำใดๆ ได้ตามควรแก่กรณี โดยไม่ต้องชดใช้ค่าเสียหาย และผู้ใช้น้ำยินยอมเสียค่าใช้จ่ายเพื่อการนั้น

ข้อ 47 กรณีที่มีเหตุขัดข้องด้านวิชาการหรือเหตุสุดวิสัย หรือเพื่อประโยชน์สาธารณส่วนรวม กองการประปา ขอสงวนสิทธิ์ที่จะระงับหรือจำกัดการส่งและจำหน่ายน้ำประปาทั้งหมด หรือส่วนหนึ่งส่วนใดตามความเหมาะสมต่อเหตุการณ์

ข้อ 48 ในกรณีเกิดภัยพิบัตินายกเทศมนตรีตำบลท่ายาง อาจสั่งการลดหย่อนหรือยกเว้นการปฏิบัติตามความในเทศบัญญัตินี้ได้เป็นกรณีๆไป

ข้อ 49 ผู้ใช้น้ำผู้ใดฝ่าฝืนไม่ปฏิบัติให้เป็นไปตามเทศบัญญัตินี้ หรือข้อสัญญาการใช้น้ำประปาข้อหนึ่งข้อใด หรือไม่ปฏิบัติตามคำแนะนำตักเตือนของเจ้าหน้าที่การประปา ซึ่งแนะนำโดยชอบตามเทศบัญญัตินี้ อาจถูกงดการใช้น้ำประปา และหากการฝ่าฝืนนั้น มีผลทำให้เกิดความเสียหายแก่กองการประปา ผู้ใช้น้ำจะต้องระวางโทษปรับไม่เกินหนึ่งพันบาท และถูกดำเนินคดีตามกฎหมาย

**หมวด 3**

**บทกำหนดโทษ ค่าปรับ**

ข้อ 50 ผู้ใดขัดขวางการปฏิบัติงานของเจ้าหน้าที่การประปา ซึ่งปฏิบัติหน้าที่ตามเทศบัญญัตินี้ ต้องระวางโทษปรับไม่เกินหนึ่งพันบาท

ข้อ 51 ผู้ใดละเมิดการใช้น้ำประปา เช่น เชื่อมต่อท่อส่งน้ำประปาหรือเชื่อมต่อท่อจ่ายน้ำประปา หรือใช้น้ำประปาไม่ผ่านมาตรวัดน้ำ การลักใช้น้ำประปา ตลอดจนการกระทำใดๆ โดยการแก้ไขมาตรวัดน้ำ ให้แสดงผลน้อยกว่าความจริง เป็นการกระทำที่ผิดกฎหมายเท่ากับเป็นการลักทรัพย์และทำให้เสียทรัพย์ของกองการประปา จะต้องถูกดำเนินคดีตามกฎหมายทั้งทางแพ่งและทางอาญา

ข้อ 52 บรรดามาตรวัดน้ำ เครื่องกั้นน้ำ ท่อส่งน้ำ ท่อภายนอก อุปกรณ์ประปา ฯลฯ ถือเป็นทรัพย์สิน ของกองการประปา ผู้ใดหรือสัตว์เลี้ยงของผู้ใด หรือยานพาหนะของผู้ใดกระทำการอันก่อให้เกิดความเสียหายต่อทรัพย์สินของกองการประปา จะต้องรับผิดชอบในการแก้ไขซ่อมแซมปรับปรุงให้กลับคืนสภาพเดิมโดยพลัน หรือชดใช้ค่าเสียหายที่เกิดขึ้นทั้งหมดเต็มจำนวน

-13-

ทั้งนี้ กองการประปา จะทำการประเมินราคาความเสียหายที่เกิดขึ้น และแจ้งให้ผู้กระทำการหรือเจ้าของสัตว์เลี้ยงที่กระทำการ หรือเจ้าของยานพาหนะที่กระทำการตามวรรคหนึ่งทราบ เพื่อดำเนินการแก้ไข ซ่อมแซม ปรับปรุงหรือชำระค่าใช้จ่ายที่เกิดขึ้นโดยเร่งด่วน เพื่อมิให้เกิดผลกระทบต่อการบริหารกิจการประปาเทศบาลโดยรวม

**หมวด 4**

**บทเฉพาะกาล**

ข้อ 53 บรรดาแบบคำร้องและเอกสารต่าง ๆ ที่เกี่ยวกับการดำเนินกิจการประปาเทศบาลตำบล ท่ายางให้เป็นไปตามแบบพิมพ์ที่กองการประปา กำหนดไว้ท้ายเทศบัญญัตินี้

ข้อ 54 ในกรณีที่มีความจำเป็นไม่สามารถปฏิบัติตามข้อหนึ่งข้อใด ของเทศบัญญัตินี้ได้เป็นครั้งคราว จะกระทำการยกเว้นได้ต่อเมื่อได้รับความเห็นชอบจากสภาเทศบาลตำบลท่ายางแล้ว

ประกาศ ณ วันที่ เดือน พ.ศ.

 ลงชื่อ

 (นางนฤมล กิจพ่วงสุวรรณ)

 นายกเทศมนตรีตำบลท่ายาง

เห็นชอบ

(ลงนาม)

 ( )

 ผู้ว่าราชการจังหวัดเพชรบุรี